Diari Oficial de la Generalitat Valenciana


Sumari del DOGV 2365, del 13-10-1994 (1994/832630)

ACORD de 4 d'octubre de 1994, del Govern Valencià, pel qual s'aprova la llista de llocs de treball de la Conselleria d'Agricultura, Pesca i Alimentació.
--------------------------------------------------------------------------------------------------------------------------------------------------------

### Dades del document

Número de DOGV
:   2365

Data del DOGV
:   13-10-1994

Secció del DOGV
:   ALTRES DISPOSICIONS

Número del document
:   1994/832630


Data del document
:   04-10-1994

Organisme emissor
:   Conselleria d'Administració Pública

Tipus de document
:   Acord

ACORD de 4 d'octubre de 1994, del Govern Valencià, pel qual s'aprova la llista de llocs de treball de la Conselleria d'Agricultura, Pesca i Alimentació. [94/6900]  
El Govern Valencià, en la reunió del dia 4 d'octubre de 1994, adoptà l'acord següent:  
La sentència 99/1987, d'11 de juny, del tribunal constitucional, dictada en el recurs d'inconstitucionalitat 734/1984 contra la Llei 30/1984, de 2 d'agost, de Mesures per a la Reforma de la Funció Pública, estableix que la Constitució ha optat en favor d'un règim estatutari per als servidors públics i que en són una excepció els llocs que poden ser ocupats per personal laboral.  
En compliment d'aquesta sentència, i com a conseqüència de l'aprovació de les Corts Generals de la Llei 23/1988, de 28 de juliol, de Modificació de la Llei de Mesures per a la Reforma de la Funció Pública, les Corts Valencianes van aprovar la Llei 6/1990, de 14 de novembre, d'adaptació de la Llei 10/1985, de 31 de juliol, de la Funció Pública Valenciana.  
Després de l'aprovació de la Llei 6/1990 esmentada, per a donar compliment al que preveu la disposició final quarta de la Llei 7/1990, de 28 de desembre, de Pressupostos de la Generalitat Valenciana per a l'exercici de 1991, es va aprovar el Decret Legislatiu de 20 de març de 1991 (text refós de la Llei de la Funció Pública Valenciana), que substitueix les lleis que s'hi refonen.  
Així mateix, el Govern Valencià va aprovar el Decret 245/1991, de 23 de desembre, sobre llistes de llocs de treball, decret que ha estat anul·lat parcialment per les Sentències 1365/1993 i 301/1994, del Tribunal Superior de Justícia de la Comunitat Valenciana, en declarar contraris a dret determinats articles. Aquestes sentències han estat executades mitjançant el Decret 85/1994, de 26 d'abril, del Govern Valencià, pel qual s'anul·len i es modifiquen determinats articles del Decret 245/1991, de 23 de desembre, sobre relacions de llocs de treball.  
Ambdós decrets són els instruments jurídics mitjançant els quals es realitza l'ordenació i racionalització del conjunt de llocs de treball de l'administració de la Generalitat Valenciana i dels seus organismes autònoms, i el punt de referència obligat tant per a l'adaptació de les llistes de llocs de treball existents com per a les diverses modificacions que en aquestes es puguen produir en el futur.  
Com a conseqüència de tot això, s'han adaptat les llistes de llocs de treball de les diverses conselleries i els organismes dependents de l'administració del Govern Valencià, pel que fa, fonamentalment, a la naturalesa jurídica dels llocs i a la forma de provisió.  
Al mateix temps, cal destacar que en la llista de llocs de treball que es publica en aquest acord figura el requisit de titulació o, si escau, el de la professió específica a la qual es troba adscrit el lloc. A més a més, també figuren aquells requisits referits al coneixement del valencià i als permisos de conducció de vehicles.  
Totes aquestes dades de la classificació dels llocs, denominació, característiques essencials (grup, naturalesa, localitat, adscripció orgànica, etc.), retribucions i, com ja s'ha dit, requisits exigits per a la provisió i consegüent exercici, figuren en la primera part de l'annex que recull la llista de llocs de treball de la Conselleria d'Agricultura, Pesca i Alimentació.  
La sentència 301/1994, ja esmentada, recorda en el seu fonament de dret número 3 l'obligació d'incloure el «contingut i característiques de cada lloc de treball», establerta per l'article 15.2 del text refós de la Llei de la Funció Pública Valenciana. Aquesta obligació ha estat recollida per la nova redacció que el Decret 85/1994 esmentat dóna a l'article 2.2 del Decret 245/1991.  
La sentència esmentada no determina el significat exacte del contingut dels llocs de treball, sobretot pel que fa a l'obligació o no de publicar les funcions dels llocs de treball. Malgrat això, i atesa la urgent necessitat de publicar la llista de llocs de treball, hom publica, en la segona part de l'annex que recull la llista, les funcions dels llocs de treball de la Conselleria d'Agricultura, Pesca i Alimentació. Primerament hom allista les funcions dels llocs singularitzats i, en acabat, les funcions dels llocs tipificats, és a dir, aquells que tenen idèntica denominació, requisits i funcions.  
Així doncs, en aquesta llista de llocs de treball s'inclouen tant les diferents modificacions efectuades des de l'anterior publicació (Diari Oficial de la Generalitat Valenciana núm. 957, de 5 de desembre de 1988) com les altes a conseqüència de la creació de nous llocs, atesa la constant variació i l'adaptació de les llistes de llocs de treball, tant per les noves demandes socials com per les variacions que han experimentat les estructures orgàniques de l'administració del Govern Valencià.  
El Decret 14/1989, de 13 de febrer, del Govern Valencià, va derogar l'antic Reglament Orgànic i Funcional de la Conselleria d'Agricultura i Pesca aprovat com a text únic refós per l'Ordre de la Conselleria d'Agricultura i Pesca de 10 de setembre de 1986, alhora que aprovava el nou Reglament Orgànic i Funcional de la Conselleria d'Agricultura i Pesca. Aquest nou reglament introduïa la creació de la Direcció General de Política Forestal i Pesquera, i també la possibilitat de creació de les oficines comarcals de la conselleria.  
Aquest decret va ser, al seu torn, derogat pel Decret 250/1991, de 23 de desembre, del Govern Valencià, que aprovava un nou reglament orgànic i funcional a conseqüència de la nova atribució de competències a la nova Conselleria de Medi Ambient que va efectuar el Decret 12/1991, de 29 de juliol, del President de la Generalitat Valenciana. Així mateix, es creaven les oficines de la Conselleria d'Agricultura i Pesca.  
El Decret 7/1993, de 25 de gener, del Govern Valencià, va modificar el Decret 250/1991 esmentat, simplificant certes estructures administratives.  
Finalment, el Decret 179/1993, de 28 de setembre, del Govern Valencià, va aprovar l'actual Reglament Orgànic i Funcional i va derogar els dos decrets darrerament esmentats. La principal novetat ha estat el canvi en la denominació de la conselleria, que ha passat a anomenar-se Conselleria d'Agricultura, Pesca i Alimentació. Alhora, s'ha produït una profunda reforma del nivell directiu i s'ha donat un fort impuls a la territorialització comarcal de la conselleria.  
Durant tot aquest període, altres normes han afectat l'estructura de la conselleria. Així, el Decret 33/1992, de 2 de març, del Govern Valencià, va considerar personal eventual els gerents d'agricultura de muntanya. A més a més, l'Ordre de 23 de desembre de 1993, de la Conselleria d'Agricultura, Pesca i Alimentació, va regular les funcions i l'estructura de les oficines comarcals, donant cos a la previsió reglamentària ja esmentada.  
Aquest procés s'ha efectuat després de la negociació amb els sindicats representatius en l'àmbit de la Generalitat Valenciana, a l'empara del que disposen la Llei 7/1990, de 19 de juliol, sobre negociació col·lectiva i participació en la determinació de les condicions de treball dels empleats públics, i la Llei 8/1980, de 10 de març, de l'Estatut dels Treballadors. Al mateix temps, la Conselleria d'Economia i Hisenda ha emès informe favorable sobre l'existència de dotació pressupostària dels llocs de treball corresponents a la plantilla de la Conselleria d'Agricultura, Pesca i Alimentació, en compliment del que estableixen els articles 19 de la Llei de la Funció Pública Valenciana i 12 de la Llei 6/1993, de 31 de desembre, de Pressupostos de la Generalitat Valenciana per a l'exercici de 1994.  
L'article 25 del Decret Legislatiu de 20 de març de 1991, del Govern Valencià, pel qual es va aprovar el text refós de la Llei de la Funció Pública Valenciana, estableix com a competència del Govern Valencià aprovar les plantilles de l'Administració del Govern Valencià, els seus organismes autònoms i d'altres organismes i institucions dependents d'aquest.  
Per tot això, d'acord amb el Decret 179/1993, de 28 de setembre, del Govern Valencià, pel qual es va aprovar el Reglament Orgànic i Funcional de la Conselleria d'Agricultura, Pesca i Alimentació, a proposta del conseller d'Administració Pública, el Govern Valencià  
ACORDA  
Aprovar la llista de llocs de treball de la Conselleria d'Agricultura, Pesca i Alimentació que figura en l'annex d'aquest acord.  
Publicar la indicada llista en el Diari Oficial de la Generalitat Valenciana.  
Les persones interessades podran interposar contra aquest acord que posa fi a la via administrativa, després de la comunicació preceptiva al Govern Valencià, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des del dia de la publicació íntegra d'aquest acord en el Diari Oficial de la Generalitat Valenciana, d'acord amb el que estableixen l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 57.2.f) i 58.1 de la Llei de la Jurisdicció Contenciosa Administrativa (disposició addicional onzena de la Llei 30/1992 esmentada). Tot això sense perjudici que s'utilitze qualsevol altra via que es considere oportuna.  
València, 4 d'octubre de 1994  
El conseller secretari del Govern Valencià,  
LUIS BERENGUER FUSTER